Ego Amedeus dominus Coloniaci et Galterus frater meus notum facimus omnibus praesens scriptum inspecturis quod nos bona fide reddidimus et quittavimus fratribus Miratorii homines de Villario qui vocantur Despras cum eorumdem tenemento super quibus ipsis fratribus iniuriati sumus multo tempore nos et nostri, qui homines praedictis fratribus concessi et donati fuerunt integre et quiete sine alicuius contradictione perenniter possidendi ex eleemosyna cuiusdam militis nomine Petri Vuarascon, qui postea in fratrem ibidem et monachum Deo se tradidit relicto saeculo serviturum, qui ad nos nihil ullo modo pertinebat, et si quid iuris in eosdem habuimus fideliter et devote donavimus et quittavimus in pace et quiete perenniter possidendos, ita ut nihil in ipsis de caetero requiramus. Pro hac igitur quittacione ego A. decem libras Stephaniensium habui. In huius rei testimonium et confirmationem sigillum meum apposui et sigillum archipresbyteri de Coloniaco feci aponi praeter hoc. Quod si forte nos vel nostri processu temporis resilire reputaverint, idem archipresbyter vel eius successor per censuram ecclesiasticam usque ad emendationem congruam distincte et fortiter nos compellat. Actum est hoc anno Domini Mo CCo XXXo Vo mense januario, quintodecimo calendas februarii. Huius rei testes sunt Iacobus prior, et Petrus subprior, et Poncius subsacrista, monachi eiusdem domus.